钦定古今图书集成/理学汇编/文学典/第061卷 > 陈陶
## 钦定古今图书集成/理学汇编/文学典/第061卷 > 陈陶

按马令《南唐书》本传：“陶世居岭表，以儒业名家。陶挟
册长安，声诗历象，无不精究，常以台铉之器自负，恨
世乱不得逞。昇元中，至南昌，将诣建康，闻宋齐丘秉
政，凡所进擢，不惬士论，自料与齐丘不合，乃筑室于
西山，日以诗酒为事。会宋齐丘出镇南昌，陶志不屈，
而齐丘亦不为之荐辟。陶作诗自咏曰：‘一顾成周力
有馀，白云闲钓五溪鱼。中原莫道无麟凤，自是皇家
结网疏’。”陶少与水部员外郎任晼相善，尝以诗遗之
云：“好向明朝荐遗逸，莫教千古吊灵均。”元宗虽闻其
诗名，而未及召之，会有星孛，陶叹曰：“国家其几亡乎！”
既而果失淮甸。陶所居幽邃，性尤嗜鲊。元宗南迁，至
落星湾，欲有所问，而恐陶不尽言，因伪使人卖鲊至陶门，陶果出啖。鲊喜甚，卖者曰：“官舟抵落星矣，翁知
之乎？”陶笑曰：“星落不还。”元宗至南都，未几，殂不还之
说果验。陶后以修养炼丹为事，有诗云：“乾坤见了文
章懒，龙虎成来印绶疏。”又云：“长爱真人王子乔，五松
山月伴吹箫。任他浮世悲生死，独驾苍龙入九霄。”又
《题徐穉亭》诗云：“伏龙山横洲渚地，人如白𬞟自生死。
洪崖成道二千年，唯有徐君播青史。”陶所遁西山，先
产药物数十种，陶采而饵之。开宝中，常见一叟，角发
披褐，与老媪货药于市，获钱则市鲊对饮，旁若无人。
既醉，行舞而歌曰：“蓝采禾，蓝采禾，尘世纷纷事更多。
争如卖药沽酒饮，归去深崖拍手歌。”或疑为陶之夫
妇云。

按《江西通志》：“陈陶，字嵩伯，剑浦人。性沉敏博学，善属
文，声诗历象，无不精究。昇元中，携妻子至洪州，读书
种兰于丰城之青溪里，将东诣建康不果，已乃卜筑
西山，自号三教布衣。会宋齐丘镇洪州，陶秉志不屈，
遂终隐焉。有诗文集十卷，或传以为得仙云。”